

ΕΛΛΗΝΙΚΗ ΔΗΜΟΚΡΑΤΙΑ

**ΠΑΝΕΠΙΣΤΗΜΙΟ ΙΩΑΝΝΙΝΩΝ**

ΠΡΥΤΑΝΕΙΑ

**Ανακοίνωση για τις μετακινήσεις των φοιτητών των Εστιών- 25/3/2020**

**Οδηγίες σχετικά με τη μετακίνηση φοιτητών των εστιών των Α.Ε.Ι. από το Υπουργείο Παιδείας και Θρησκευμάτων αρ.πρωτ 120/24-3-2020**

Ανακοινώνεται ότι έχουν εκδοθεί **Οδηγίες σχετικά με τη μετακίνηση φοιτητών των εστιών των Α.Ε.Ι. από το Υπουργείο Παιδείας και Θρησκευμάτων αρ. πρωτ 120/24-3-2020**. μετά από συνεννόηση με την Πανελλαδική Ομοσπονδία Αυτοκινητιστών Υπεραστικών Συγκοινωνιών (Π.Ο.Α.Υ.Σ.).

Ειδικότερα, οι οδηγίες προβλέπουν τη δυνατότητα στους φοιτητές που διαμένουν στις εστίες και δε συμπεριλαμβάνονται στις κατηγορίες α΄, β΄ και γ΄ της ως άνω εγκυκλίου, να μετακινηθούν εφάπαξ δωρεάν με τα μεταφορικά μέσα των μελών της Π.Ο.Α.Υ.Σ. προς την κατοικία την οποία διαθέτουν εντός της ελληνικής επικράτειας. Για την εφαρμογή της εν λόγω δυνατότητας, οι διοικήσεις των Α.Ε.Ι. καλούνται να ενημερώσουν άμεσα και με κάθε πρόσφορο μέσο, τους φοιτητές των Α.Ε.Ι., οι οποίοι διαμένουν σε εστία ή σε ξενοδοχειακή μονάδα και επιθυμούν να μεταβούν στην κατοικία τους λόγω της προσωρινής απαγόρευσης λειτουργίας των εστιών των Α.Ε.Ι..

Οι αρμόδιες υπηρεσίες των Α.Ε.Ι. καλούνται να αποστείλουν προς το Υπουργείο Παιδείας και Θρησκευμάτων στην ηλεκτρονική διεύθυνση depminoffice@minedu.gov.gr, τους καταλόγους με τους φοιτητές οι οποίοι διαμένουν σε εστία αρμοδιότητάς τους ή σε ξενοδοχειακή μονάδα.

Οι φοιτητές, οι οποίοι σύμφωνα με τις ισχύουσες διατάξεις αποχωρούν από τις εστίες ή τις ξενοδοχειακές μονάδες στις οποίες διαμένουν, καλούνται να συμπληρώσουν σχετική υπεύθυνη δήλωσή του άρθρου 8 του ν. 1599/1986 μέσω της Ενιαίας Ψηφιακής Πύλης της Δημόσιας Διοίκησης του άρθρου 52 του ν. 4635/2019 και συγκεκριμένα στην ηλεκτρονική εφαρμογή «e-Dilosi» https://dilosi.services.gov.gr, στην οποία θα δηλώνουν συμπληρωμένο το κείμενο, το οποίο παρατίθεται στο **Παράρτημα** του παρόντος.

Την εν λόγω υπεύθυνη δήλωση θα την επισυνάπτουν σε e-mail με θέμα «Μετακίνηση Φοιτητών Εστιών» με παράθεση των εξής στοιχείων: Όνομα, Επώνυμο, την πόλη στην οποία βρίσκεται η εστία ή η ξενοδοχειακή μονάδα στην οποία διαμένουν και τον προορισμό μετακίνησής τους (τόπος της κατοικίας που διαθέτουν στην ελληνική επικράτεια). Εν συνεχεία το παραπάνω e-mail θα αποστέλλεται στο Υπουργείο Παιδείας και Θρησκευμάτων στην ηλεκτρονική διεύθυνση depminoffice@minedu.gov.gr. Επισημαίνεται ότι οι φοιτητές κατά τη μετακίνησή τους με τα μεταφορικά μέσα της Π.Ο.Α.Υ.Σ. θα χρειαστεί να έχουν μαζί τους την αστυνομική τους ταυτότητα για την απαραίτητη ταυτοπροσωπία.

**Συνημμένα:** α) Οδηγίες μετακίνησης φοιτητών εστιών 24-3-2020, β) Παράρτημα οδηγιών.

Πανεπιστημιούπολη Ιωαννίνων, 451 10 Ιωάννινα

Πληροφορίες: Γραμματεία Πρυτανείας

Τηλ.: 26510-07446, 09061, Fax: 26510 07200

e-mail: prytania@uoi.gr

**Παράρτημα**

Κείμενο το οποίο δηλώνεται στην υπεύθυνη δήλωσή του άρθρου 8 του ν. 1599/1986 μέσω της Ενιαίας Ψηφιακής Πύλης της Δημόσιας Διοίκησης του άρθρου 52 του ν. 4635/2019, συγκεκριμένα στην ηλεκτρονική εφαρμογή «e-Dilosi»:

«*Είμαι φοιτητής/ρια του …………………..(παρακαλούμε αναφέρετε το Α.Ε.Ι.), με αριθμό μητρώου …………… και διαμένω νομίμως στην εστία ή σε ξενοδοχειακή μονάδα που μισθώνεται από το Ι.ΝΕ.ΔΙ.ΒΙ.Μ. (παρακαλούμε επιλέξτε μια από τις δύο επιλογές), η οποία βρίσκεται στην πόλη …………. και επιθυμώ όπως μεταβώ δωρεάν με μέριμνα του Υπουργείου Παιδείας και Θρησκευμάτων στην κατοικία μου, η οποία βρίσκεται στην πόλη ………………… μέσω Κ.Τ.Ε.Λ., λόγω της προσωρινής απαγόρευσης λειτουργίας της εστίας/ξενοδοχειακής μονάδας, όπου διαμένω.*

*Για τον λόγο αυτό παρέχω τη ρητή συγκατάθεσή μου για τη συλλογή και επεξεργασία από μέρους του Υπουργείου Παιδείας και Θρησκευμάτων των προσωπικών δεδομένων μου, τα οποία περιλαμβάνονται στην παρούσα δήλωση αποκλειστικά για την εξακρίβωση των στοιχείων μου, τον συντονισμό και την ολοκλήρωση της δωρεάν μετάβασής μου από την πόλη που βρίσκομαι προς την κατοικία μου. Επίσης παρέχω το δικαίωμα παροχής των αναγκαίων προσωπικών μου δεδομένων (Ονοματεπώνυμο, Πατρώνυμο, ΑΔΤ, αριθμό μητρώου φοιτητή, προς το Υπουργείο Υποδομών και Μεταφορών, την Πανελλαδική Ομοσπονδία Αυτοκινητιστών Υπεραστικών Συγκοινωνιών (Π.Ο.Α.Υ.Σ.) και το κατά τόπον αρμόδιο Κ.Τ.Ε.Λ., αποκλειστικά για τη μετάβαση μου από την πόλη όπου βρίσκομαι στην πόλη όπου βρίσκεται η κατοικία μου.*»